《百字令 题黄佩芸忆菊图》
清代·熊琏

秋光满目，叹种花人逝，花还依旧。闻道花时同剪烛，堂上埙篪叠奏。

玉树孤森，谢池梦杳，往事空回首。清吟抱膝，凄凉滋味消受。

应是对景伤心，霜枝难看，懒醉东篱酒。鸿雁声凄深院寂，坐听苕苕清漏。

赋岂招魂，秋尤动感，泪滴三更后。梧风竹月，小阑干外寒透。

作者简介：熊琏，字商珍，号澹仙，又号茹雪山人，如皋人。有《澹仙诗钞》。